b"\n_START_ARTICLE_\nCarrer Peralada\n_START_SECTION_\nConjunt del carrer\n_START_PARAGRAPH_\nEdificacions corresponents al segle XIX abans i despr\xc3\xa9s de la pauta neocl\xc3\xa0ssica, compostes en fa\xc3\xa7ana amb eixos verticals de forats i volats decreixents, amb pres\xc3\xa8ncia majorit\xc3\xa0ria de portals amb arc rebaixat emmarcats amb pedra. En els exemples m\xc3\xa9s antics, abs\xc3\xa8ncia de motlluracions i emmarcaments, quan n'hi ha, en pedra. En els exemples m\xc3\xa9s propers motlluracions, encintats i emmarcaments d'obra.\n_START_SECTION_\nN\xc3\xbamero 3\n_START_PARAGRAPH_\nLa casa del n\xc3\xbamero 3 del carrer Peralada forma part de l'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat a pocs metres de l'Ajuntament. \xc3\x89s un edifici de planta baixa, tres pisos i golfes, amb la coberta terrassada. La planta baixa ha estat rehabilitada per donar-li un \xc3\xbas comercial. El primer pis t\xc3\xa9 una marquesina, amb les obertures en arc de mig punt, alguns dels quals peraltat. La coberta d'aquesta marquesina \xc3\xa9s una terrassa a la que s'accedeix a trav\xc3\xa9s de l'obertura del segon pis, amb una barana amb balustrada. La finestra d'aquest pis, igual que la del tercer pis, est\xc3\xa0 decorada amb un esgrafiat vegetal, i els costats de la fa\xc3\xa7ana tamb\xc3\xa9 estan decorats amb ues motllures que imiten carreus. La planta golfes la conformen tres finestres en arcs de mig punt decorades amb un esgrafait vegetal al seu voltant.\n_START_SECTION_\nN\xc3\xbamero 4\n_START_PARAGRAPH_\nLa casa del n\xc3\xbamero 4 del carrer Peralada forma part de l'Inventari del Patrimoni Arquitect\xc3\xb2nic de Catalunya. Edifici entre mitgeres situat a pocs metres de la pla\xc3\xa7a de l'Ajuntament. \xc3\x89s un edifici de planta baixa, dos pisos i golfes, tot i que posteriorment a sobre de le golfes es va construir un altre pis. La planta baixa s'ha habilitat com a local comercial, per\xc3\xb2 les dues primeres plantes encara conserven el parament original. Tant el primer pis com el segon, tenen l'obertura amb un balc\xc3\xb3, i amb un esgrafiat amb decoraci\xc3\xb3 vegetal a sobre de la finestra. Aquest esgrafiat tamb\xc3\xa9 apareix a sobre la finestra de la planta golfes, tot i que ocupa l'amplada de la fa\xc3\xa7ana. Un altre element decoratiu es troba a cada costat de la fa\xc3\xa7ana, amb una motllura que imita els carreus.\n_START_SECTION_\nN\xc3\xbamero 65\n_START_PARAGRAPH_\nLa casa del n\xc3\xbamero 65 del carrer Peralada forma part de l'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres situat a prop del col\xc2\xb7legi Escol\xc3\xa0pies. \xc3\x89s una casa de planta baixa i tres pisos amb coberta terrassada. Dues de les tres obertures de la planta baixa s\xc3\xb3n en arc rebaixat, i han estat rehabilitades per a donar-hi un \xc3\xbas comercial. Els pisos superiors mantenen el paredat original, com l'arrebossat que cobreix tota la fa\xc3\xa7ana amb unes franges horitzontals molt marcades. Aquests tres pisos superiors tenen la mateixa ordenaci\xc3\xb3 i estructura; una finestra a cada costat de la fa\xc3\xa7ana amb balc\xc3\xb3, i una altra finestra m\xc3\xa9s petita situada entre les dues finestres, decorades totes elles per una motllura a manera de guardapols, amb els capitells decorats per una flor, i formes geom\xc3\xa8triques. El volad\xc3\xads que ens porta a la coberta est\xc3\xa0 suportat per m\xc3\xa8nsules decorades amb motius florals, i a sobre d'aquest, trobem la barana de la terrassa.\n_START_SECTION_\nN\xc3\xbamero 66\n_START_PARAGRAPH_\nLa casa del n\xc3\xbamero 66 del carrer Peralada forma part de l'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres, situat a prop del convent dels Caputxins. \xc3\x89s un edifici de planta baixa, un pis i golfes amb coberta terrassada. D'aquesta casa no interessa les obertures, ni la coberta sin\xc3\xb3 l'esgrafiat que ocupa la major part de la fa\xc3\xa7ana. Tres grams esgrafiats decoren la planta pis i les golfes. \xc3\x89s un gran esgrafiat amb decoraci\xc3\xb3 vegetal, que es repeteix al mur que fa de barana de la terrassa, amb dos esgrafiats laterals i un de central."